Όσαμ

Ο Όσαμ (, αρχ. ελλ.: Άσσαμος) είναι ποταμός στη βόρεια Βουλγαρία, δεξιός παραπόταμος του Δούναβη. Είναι ο πέμπτος σε μήκος ποταμός ολόκληρης της χώρας, μετρούμενος από την πηγή του Τσέρνι Όσαμ (= «Μαύρος Όσαμ»), έχοντας μήκος 314 χιλιόμετρα. Ο κυρίως Όσαμ σχηματίζεται από τη συμβολή του Τσέρνι και του Μπέλι (= «Λευκός») Όσαμ, και έχει μήκος 278 χιλιόμετρα.

Γεωγραφία
Ρους
Ο Τσέρνι Όσαμ έχει μήκος 36 χιλιόμετρα και πηγάζει σε υψόμετρο 1.880 μέτρα πάνω από την επιφάνεια της θάλασσας, από τη νοτιοδυτική πλαγιά της κορυφής Λέφσκι (2.166 μ.) της οροσειράς του Αίμου, και ρέει προς βορρά. Ο Μπέλι Όσαμ έχει μήκος 28 χιλιόμετρα και πηγάζει σε υψόμετρο 1.560 μέτρα, βορειοδυτικά της κορυφής Ουσίτε (1.637 μ.) στο τμήμα Τροϊάν του Αίμου, και ρέει προς τα βορειοανατολικά, μέσα σε μια βαθιά δασωμένη κοιλάδα.

Ο κυρίως ποταμός σχηματίζεται από την ένωση των δύο παραπάνω, που γίνεται σε υψόμετρο 371 μέτρα, κοντά στο βόρειο όριο της πόλεως Τροϊάν. Αρχικώς ρέει προς τα βόρεια, μέχρι την πόλη Λόβετς, και κατόπιν στρέφεται προς τα βορειοανατολικά μέχρι την πόλη Λέφσκι. Στον «πρόσω Αίμο», ανάμεσα στο Τροϊάν και στο χωριό Αλεξάντροβο, ο Όσαμ ρέει μέσα σε μια βαθιά χαράδρα. Μετά το Αλεξάντροβο ο ποταμός εισέρχεται στην παραδουνάβια πεδιάδα, σχηματίζοντας μια ασύμμετρη κοιλάδα με πιο απότομη ανατολική πλαγιά και πολύ μικρότερες κλίσεις στη δυτική πλαγιά. Η γενική διεύθυνση του ποταμού μετά το Λέφσκι είναι προς τα βορειοδυτικά. Η κοίτη του διευρύνεται στην πεδιάδα και σχηματίζει μαιάνδρους προς όλες τις κατευθύνσεις, ενώ ο πυθμένας εδώ είναι λασπώδης και όχι πετρώδης όπως μέχρι πριν εισέλθει στην πεδιάδα. Στις όχθες έχουν κατασκευασθεί προστατευτικά αναχώματα. Τελικώς εκβάλλει στον Δούναβη σε σημείο με γεωγραφικές συντεταγμένες πλάτος 43°42′05″ Βόρειο και 24°51′19″ Ανατολικό, και υψόμετρο 22 μέτρα πάνω από την επιφάνεια της θάλασσας, ανάμεσα στην κωμόπολη Νικόπολ στα ανατολικά και το χωριό Τσερκόβιτσα στα δυτικά.

 Λεκάνη και υδρολογία 
Η λεκάνη απορροής του Όσαμ καλύπτει έκταση 2.824 τετραγωνικών χιλιομέτρων, που αντιστοιχεί στο 0,35% του συνόλου της λεκάνης απορροής του Δούναβη, και συνορεύει με τις λεκάνες απορροής του ποταμού Βιτ στα δυτικά και των Μπαράτα και Γιάντρα στα ανατολικά και τα βορειοανατολικά, καθώς και με τη λεκάνη του Μαρίτσα (Έβρου) στα νότια του κύριου υδροκρίτη της Όρους. Στον Αίμο η λεκάνη απορροής του ποταμού καλύπτεται κυρίως από δάση φυλλοβόλων. Βορειότερα, στο προβαλκανικό τμήμα, η λεκάνη απορροής του Όσαμ είναι επίσης δασωμένη και με πλούσια άλλη βλάστηση. Τα δάση με υψηλούς θόλους δίνουν σταδιακά τη θέση τους σε δάση με χαμηλό θόλο. Οι κύριοι παραπόταμοι του Όσαμ είναι ο Σαβάρνα (μήκος 30 χιλιόμετρα) και ο Λόμυα (39 χιλιόμετρα).

Το Όσαμ έχει μικτή τροφοδότηση, από χιόνι, βροχή και καρστικά ύδατα. Το χιόνι και η βροχή είναι διαδεδομένα στην οροσειρά του Αίμου, η βροχή στην πεδιάδα του Δούναβη και τα υπόγεια καρστικά νερά στον «πρόσω Αίμο». Η μέγιστη ποσότητα νερού είναι τον Μάρτιο-Ιούνιο εξαιτίας της τήξεως του χιονιού στα βουνά, ενώ η μικρότερη στάθμη νερού στον ποταμό είναι τον Αύγουστο-Οκτώβριο. Η μέση ετήσια παροχή είναι 9,8 κυβικά μέτρα ανά δευτερόλεπτο στο Troyan και 12,6 κυβ.m/δευτερόλεπτο στο Γκράντιστε. Η παροχή του Τσέρνι Όσαμ είναι 3,75 κυβ.m/δευτερόλεπτο και του Μπέλι Όσαμ 3,45 κυβ.m/δευτερόλεπτο.

Παραπομπές

Κατηγορία:Ποταμοί της Βουλγαρίας
Κατηγορία:Παραπόταμοι του Δούναβη